Дабици (Сопот)

Дабици — археолошко наоѓалиште во атарот на селото Сопот, Македонија. Претставува тумули од железно време.

На 1 км источно од селото и на 2 км од утврдувањето Сопотско Кале, од обете страни на патот Скопје-Велес се среќаваат тумули, со особена концентрација на десната, поточно јужната страна од автопатот. Многубројни наоди од керамика, бронзен накит и железно оружје, откупени за Народниот музеј во Велес, се пронајдени при обработувањето на земјата. По контролните ископувања на Народниот музеј од Велес, во 1985 година на овој локалитет се изведени 4 истражувачки кампањи од страна на Музејот на Македонија. Откриени се вкупно 11 тумули со вкупно 40 гробни целости од VII и VI век пред н.е. Погребувањата во Дабици се организирани во родовски тумули, под кои се среќаваат околу 2 до 7 закопувања. Тумулите имаат пречник од 5 до 9 м во основата и височина до 1 м, прстенест ограден ѕид од покрупни камења и структура на насипот од земја и камен. Гробните конструкции имаат ориентација север-југ, градени се од аморфни камења и покриени со танки камени плочи. Покојниците се инхумирани. Врз основа на хронолошките и културните вредности на археолошките наоди, некрополата во Дабици ги поврзува локалните особености на Брегалничко и Повардарјето во железното време, поточно културните манифестации на овие два региона во VII и VI век пред н.е. Наодите се чуваат во Народниот музеј во Велес и во Музејот на Македонија во Скопје.

 Поврзано 

 Список на археолошки наоѓалишта во Велешко.

 Наводи